SA’ner wil rekord laat spat vir touspringSD Heijns (21) wil die Guinness-wêreldrekord vir die meeste touspronge binne agt uur verbeter. (Foto: Verskaf) ŉ Jong Pretorianer gaan Vrydag poog om die Guinness-wêreldrekord vir die meeste touspronge binne agt uur te laat spat. Om die titel as nuwe wêreldrekordhouer op te raap sal SD Heijns (21) minstens 70 031 spronge binne dié tydperk moet voltooi. Dit is ongeveer 8 754 spronge per uur en 145 per minuut. Die geleentheid begin om 06:00 by die Time Square-arena in Menlyn en sal ook regstreeks uitgesaai word. “Ek is baie opgewonde. Ek sien veral daarna uit om mense om my te hê, aangesien ŉ mens maar baie alleen oefen met touspring,” het Heijns Woensdag aan Maroela Media gesê. Dié voormalige duikinstrukteur oefen die afgelope drie maande by die Suid-Afrikaanse laboratorium vir sportwetenskap (SSL) by Loftus Versfeld en spring tot vier dae ŉ week vir een tot twee uur lank tou. Vrydag sal die eerste keer wees dat Heijns ŉ agt uur lange sessie aandurf. “Die langste wat ek al gespring het, was ses uur. Ek was toe so 15 000 spronge van my doelwit af weg.” SD Heijns (21) wil die Guinness-wêreldrekord vir die meeste touspronge binne agt uur verbeter. (Foto: Verskaf) Sou hy Vrydag suksesvol wees, sal hy die huidige rekordhouer, Sella Rosa Rega van New York in die VSA, onttroon. Rega behou ook die rekord vir die meeste touspronge binne 12 uur (100 464) en 24 uur (168 394). Heijns het ook sy oog op dié titels en beplan om dit in Junie en Julie te pak. Hy meen Rega se rekord is binne sy vermoë en sê dat touspring ŉ kerndeel van sy fiksheidsroetine gedurende die Covid-19-pandemie gevorm het. Hy het reeds op 12 jaar daarmee begin as deel van sy skopboksafrigting – ŉ sport wat hy nog tot onlangs beoefen het. Sy fokus is nou om die touspringrekord na “Suid-Afrika te bring en die grense van die menslike liggaam te beproef”. Hy wil ook ŉ mens se fiksheidspotensiaal deur oefening met minimale toerusting uitbeeld. SD Heijns tydens ’n duiksessie aan die kus van Aliwal Shoal in KwaZulu-Natal. (Foto: Verskaf) Om ŉ wêreldrekord aan te durf moet dit by die Guinness Wêreldrekordliggaam geregistreer word. Dit is ook aan ŉ reeks verifiëringsprosesse onderworpe voordat dit as geldig verklaar kan word. Die SSL sal die geleentheid Vrydag noukeurig moniteer en die aantal touspronge verifieer. ŉ Ondersteuningspan sal ook met spaarspringtoue op bystand wees. Heijns sê die reëls laat hom toe om blaaskanse tussendeur te vat en weer te probeer indien hy ŉ fout maak. “Sou ek nie ŉ sprong volledig voltooi nie, sal dit van die totaal afgetrek word en dan probeer ek van daar af verder.” Heijns, ook ŉ adrenalienverslaafde, werk intussen aan ŉ YouTube-kanaal waar hy verskeie ekstreme en dikwels vreesaanjaende aktiwiteite soos valskermspring sal aanpak. Hiermee wil hy mense onder meer inspireer om op ŉ ander manier na hul vrese te kyk.